FI Euroopan unionin virallinen lehti C 286/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 286/05

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”BORNHEIMER SPARGEL”/”SPARGEL AUS DEM ANBAUGEBIET BORNHEIM”

EY-N:o: DE-PGI-0005-0803-17.03.2010

SMM ( X ) SAN ( )

1. Nimi

”Bornheimer Spargel”/”Spargel aus dem Anbaugebiet Bornheim”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Bornheimer Spargel”/”Spargel aus dem Anbaugebiet Bornheim” – jäljempänä luettavuuden takia yksinkertaisesti ”Bornheimer Spargel” – kuuluu Asparagus officinalis -lajiin. Bornheimin alueella parsan pääsato saadaan parsan 4.–10. viljelyvuonna. Bornheimer Spargel -parsaa myydään kuorittuna tai kuorimattomana. Parsat kuoritaan käsin tai kuorintakoneella. Vaalean parsan ja vihreän parsan verson on oltava 16–22 cm pitkä. SMM-merkintä ”Bornheimer Spargel” edellyttää hyvää muotoa (parsan on oltava suora (pieni käyryys sallitaan), kokonainen, ja sen pää ei saa olla avautunut). Sen on oltava rapea ja vailla vierasta hajua tai makua taikka jyrsijöiden tai hyönteisten aiheuttamia vioittumia. Siinä ei myöskään saa olla multaa tai muita epäpuhtauksia. Parsa käsitellään UNECE-standardin FFV04 (Asparagus) mukaisesti (myös suoramyynnissä tuottajalta kuluttajalle).

Bornheimer Spargel -parsan erityispiirteinä ovat sille tyypillinen voimakas ja aromikas maku, tuoreus sekä rapeus.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Bornheimer Spargel -parsan tuotannon viljelystä sadonkorjuuseen on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Tuoreuden ja rapeuden säilymiseksi parsan versot jäähdytetään heti korjuun jälkeen nopeasti jäävedellä. Sitten ne lajitellaan pituuden ja laadun mukaan. Ne varastoidaan tiloihin, joissa on 1–2 °C:n lämpötila ja korkea ilmankosteus. Versoja voidaan varastoida veteen korkeintaan kuudeksi tunniksi.

Tuottaja ei saa katkaista kylmäketjua. Kunkin pakkauksen sisällön on oltava tasalaatuinen, eli pakkaus saa sisältää ainoastaan samaa lajiketta ja laatu-, väri- ja kokoluokkaa olevaa Bornheimer Spargel -parsaa. Vaatimuksena on myös, että sisällön näkyvän osan on edustettava koko pakkauksen sisältöä.

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Viljelyalue sijaitsee ilmastollisesti suotuisalla Kölner Bucht -alueella Reinin vanhan uoman muodostamalla ala- ja keskitasanteella. Se sijaitsee Reinin länsipuolella, Bonnin pohjoispuolella ja Kölnin eteläpuolella ja muodostaa kattilamaisen vyöhykkeen idässä Reinjoen toisella puolella kohoavan Rheinishes Schiefengebirge -vuoriston selänteiden ja lännessä kulkevan Kottenforst-Ville-selänteen väliin. Alue käsittää Bornheimin kunnan ja osia siihen rajoittuvista Alfterin kunnasta sekä Brühlin, Wesselingin ja Bonnin kaupungista. Alue voidaan rajata seuraavasti:

Pohjoisessa viljelyalue päättyy Brühlin kaupungin linnanpuistoon ja kulkee Brühler Landstraße -tien suuntaisesti Wesseling-Berzdorfiin. Sieltä raja kulkee Rodenkirchener Straße -tietä pitkin Wesseling-Keldenichiin. Siellä raja koukkaa Gut Eichholz -tilan kautta ja jatkuu itään Shellin öljynjalostamon suuntaisesti Wesseling-Urfeldin kosteikkomaalle. Idässä raja kulkee mainitusta kosteikkomaasta Reinjokea pitkin Bonnin kaupungin alueelle ja jatkuu Bonn-Graurheindorfin kaupunginosan ja Bonnin väliselle rajalle. Eteläinen raja kulkee viljelyalueeseen kuuluvien kaupunginosien Bonn-Graurheindorf, Bonn-Buschdorf, Bonn-Tannenbusch, Bonn-Dransdorf ja Bonn-Messdorf rajaa pitkin Bonn-Lessenichiin ja Alfter-Oedekoveniin asti, josta se kääntyy länteen. Lännessä viljelyalueen rajan muodostavat seuraavat tiet: Alfterer Straße, Gielsdorfer Weg, Pelzstraße, Kronenstraße ja Roisdorfer Weg. Roisdorfer Weg -tien päässä maantieteellisen alueen raja seuraa Bornheimin kaupungin rajaa ensin länteen ja sitten pohjoiseen Bornheimin ja Brühlin väliseen rajaan. Sieltä maantieteellisen alueen raja kääntyy ja jatkuu näiden kuntien rajaa myöten itään Walberberger Straße -tiehen asti (tiekartaston mukainen virallinen tunnus on L 183). Maantieteellisen alueen raja seuraa sitten L 183 -tietä Pingsdorfer Straße -tien risteykseen saakka ja jatkuu sitten koilliseen Brühlin linnaan asti.

5. Yhteys maantieteelliseen alueeseen

5.1 Maantieteellisen alueen erityisyys

Ilmasto: Bornheimin kaupunki sijaitsee ilmastollisesti suotuisalla alueella Kölnin ja Bonnin suurkaupunkien välissä. Bonnin eteläpuolella, Rheinisches Schiefergebirge -vuoriston jälkeen avautuva Reinin laakso jatkuu yli Kölner Bucht -alueen. Idässä tämä tasannemaa rajoittuu Siebengebirge-vuoristoon ja Bergisches Landin Mittelgebirge-vuoristoon ja lännessä Kottenforst-Ville-selänteeseen. Idässä ja lännessä kohoavien selänteiden väliin jäävä kattilamainen tila antaa Reinin tasangolle erityisen suojatun sijainnin. Paikallinen ilmasto tarjoaa erityisen hyvät edellytykset hedelmien ja vihannesten viljelylle. Vuoden keskilämpötilat ovat suhteellisen korkeita, ja sateita saadaan riittävästi. Kasvukausi alkaa aikaisemmin ja päättyy myöhemmin kuin naapurialueilla.

Maaperä: Bornheimer Spargel -parsan ainutlaatuisena ominaispiirteinä on viljelyalueen sijainti Reinin vanhan uoman muodostamalla ala- ja keskitasanteella. Vanhan Reinin mutkan alueella maaperä on hiekkamaata, jossa on savikerroksia. Suuren hiekkapitoisuuden vuoksi maaperä lämpenee varhain, ja toisaalta savi antaa parsalle hyvin ravinteita.

Inhimilliset tekijät: Bornheimer Spargel -parsan erityisyyden ja maineen takana on myös paikallisten parsanviljelijöiden perinteisesti korkea ammattitaito. Viljelijöiden osaamista on painotettu jo vuonna 1943 eräässä ”Westdeutscher Beobachter” -julkaisun artikkelissa. Artikkelin mukaan herkullinen Bornheimer Spargel -parsa erottuu helposti muista, sillä Bornheimissa noudatettiin tuolloin etupäässä vanhaa parsanviljelymenetelmää. Siinä parsaa ei korjata niin syvältä kuin uudessa Mainzin menetelmässä, ja siksi parsa ei ole yhtä puumaista. Vaikka käytössä on nykyaikaisia viljelymenetelmiä, perinteinen ammattitaito on yhä voimissaan: viljelijät tietävät pitkien perinteiden ansiosta, mitkä alueella sijaitsevat viljelyalat soveltuvat erityisen hyvin parsan viljelyyn.

5.2 Tuotteen erityisyys

Maantieteellisen alueen suotuisa sijainti Kölner Bucht -alueella mahdollistaa parsanversojen nopean kasvun keväällä. Ripeä kasvu vaikuttaa olennaisesti parsan versojen rapeuteen ja mehukkuuteen.

Tuotteella on erityisen hyvä maine, joka pohjautuu pitkään viljelyhistoriaan ja josta on osoituksia myös nykypäivän lähteissä.

Jo roomalaiskaudella Bornheim oli tunnettu hedelmä- ja vihannestarhoistaan, joista toimitettiin tuotteita roomalaisille siirtokunnille (Colonia bonnensis ja Colonia agrippina, Bonnin ja Kölnin tuolloiset nimet). Jo roomalaiset toivat parsan ja siihen liittyvän viljelyosaamisen Reinin alueelle.

Borhmeimer Spargel -parsalla on jo lähes 300-vuotiset perinteet. Vanhoissa asiakirjoissa kerrotaan ”hurskaista nunnista”, joilla oli jo ennen vuotta 1719 oma parsaviljelmä Alfterissa, Pyhän Annan luostarin takana. Kreivillinen herrasväki osti vuoden 1769 tienoilla Bornheimin ympäristössä saadun parsasadon kokonaan ja kuljetutti sen Dyckin linnaansa tai Kölner Hof -tilalleen. Bornheimista ja sitä ympäröivistä kylistä meni jo vuonna 1840 sadoittain markkinakauppiaita Kölniin myymään toreilla vihanneksiaan, varsinkin parsaa.

Parsan viljely lisääntyi Bornheimin alueella merkittävästi, kun viinikirva levisi alueella 1900-luvun alun tienoilla ja lamaannutti siihen asti yleisesti harjoitetun viininviljelyn.

Seeheimer Kreis -puoluejaoston (Saksan sosiaalidemokraattisen puolueen SPD:n perinteikäs jaosto) kotisivulla on otsikon ”Mit der MS Beethoven nach Unkel” (MS Beethoven -aluksella Unkeliin) alla huomautus, jonka mukaan jaoston järjestämillä retkillä on perinteisesti syöty Bornheimer Spargel -parsaa. Bornheimer Spargel -parsa oli toisin sanoen jo vuonna 1988 erinomaisessa maineessa jopa valtakunnallisen politiikan piirissä.

Parsakauden avajaisia juhlitaan joka vuosi Bornheimer Spargelfest -juhlassa. Juhla saa paljon julkisuutta tiedotusvälineissä, ja juhlilla kruunataan Bornheimin parsakuningatar. Bonner Rundschau -lehti julkaisi 11 päivänä toukokuuta 2010 ilmestyneessä numerossaan jutun ”Spargelfest: Bornheimer ”Kö” wird zur Festmeile” (Parsajuhla muuttaa Borheimin pääkadun juhla-alueeksi), jossa kerrotaan, että Bornheimer Spargel -parsa on jotain aivan erityistä. Lehtijutussa siteerataan myös pormestaria, joka ylisti parsa- ja terveyspäivää. Pormestarin mukaan terveyspäivällä ja parsajuhlilla on paljon yhteistä. Alueelta saatava terveellinen ja kaiken lisäksi makoisa erikoisuus on pormestarin mielestä hyvä tuote, joka osaltaan edistää terveyden ylläpitoa ja yleistä hyvinvointia.

Bonnissa julkaistavan General-Anzeigerin verkkolehdessä oli 14 päivänä toukokuuta 2007 artikkeli ”Bornheimer Spargel finden reißenden Absatz” (Bornheimer Spargel -parsan myynti ennätysmäistä). Siinä selostetaan, että juhlaa ei vietetä pelkästään parsan merkeissä, vaan että teemana on myös Eurooppa. Artikkelissa uutisoidaan, että pormestarin lisäksi juhlaan osallistuvat Euroopan parlamentin jäsen Hieronymi sekä konsuleja Euroopan eri maista. Kuvatekstinä on ”Europa und der Spargel locken” (Eurooppa ja parsa houkuttelevat). Euroopan mantereen ja kyseisen tuotteen yhdistäminen osoittaa, miten suuri merkitys Bornheimer Spargel -parsalla on alueelle.

Brühl ja Bornheim ovat naapurikaupunkeja, ja ne molemmat käyttivät vuonna 2008 slogania ”Brühl und Bornheim – immer eine Spargellänge voraus” (Brühl ja Bornheim – aina parsan mitan edellä) mainostaessaan aluettaan matkailijoille. Asiasta on uutisoitu lehtijutussa ”Augenweide und Gaumenfreude” (Iloa silmälle ja makuhermoille). Tämä osoittaa, että molemmat kaupungit ovat hyödyntäneet Bornheimer Spargel -parsan erityistä mainetta. Sama slogan löytyy myös pyöräilijöille tarkoitetussa matkaoppaassa ”Die Bonner Burgenrunde” (Bonnin linnakierros).

Eräs 19 päivänä toukokuuta 2006 ilmestynyt lehtiartikkeli on otsikoitu seuraavasti: ”Brühl-Bornheimer Spargel als Spitzenprodukt” (Brühlin ja Bornheimin parsa on huipputuote).

Eräässä lehtijutussa tarkasteltiin Bornheimin keskusta-alueen vahvuuksia ja heikkouksia ja todettiin, että parsa on Bornheimille tunnusomainen paikallinen erikoisuus. Reininmaan luonnonpuiston julkaisussa ”Kostbarkeiten der Region aus Brühl & Bornheim (2009)” (Brühlin ja Bornheimin alueen helmet) esitetään, että Bornheimer Spargel -parsa on Reinin tasangon tunnetuin tuote, jota myös muiden alueiden kulinaristit arvostavat.

Eräässä 14 päivänä maaliskuuta 2012 julkaistussa lehtiartikkelissa selostetaan, että Bornheimin kaupunki aikoo käyttää vastaisuudessa virallista nimeä ”Bornheim — Die Spargelstadt” (Bornheim – parsakaupunki). Tämä osoittaa, että kaupunki pitää Bornheimer Spargel -parsaa suuressa arvossa.

Bornheimer Spargel -parsan erityinen maine käy ilmi myös eräästä hintavertailusta. Vertailu koski satovuosia 2009–2011 (huhtikuusta kesäkuuhun) ja osoitti, että Bornheimer Spargel -parsan hinnat olivat jatkuvasti reilusti yli 10 prosenttia korkeammat verrattuna Deutscher Spargel -nimellä myydyn parsan hintatasoon.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Viljelyalueen maaperä ja ilmastoedellytykset antavat tuotteelle tyypillisen voimakkaan ja aromikkaan maun. Hiekkamaan ansiosta kasvu on tasaista. Maaperän savikerrokset antavat ravinteita. Maantieteellisen alueen erityisen sopiva maaperä, sadonkorjuun jälkeinen käsittely sekä enintään kuuden tunnin säilytys vedessä ovat kaikki tekijöitä, jotka takaavat versoille erityisen tuoreiden ja rapeuden.

Erityisen hyvät makuominaisuudet, paikallisten parsanviljelijöiden perinteisesti vahva osaaminen sekä tuotteen pitkä historia ovat johtaneet Bornheimer Spargel -parsan erinomaiseen maineeseen.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Markenblatt Heft, N:o 27, 3 päivänä heinäkuuta 2009, osa 7a-aa, s. 12

http://register.dpma.de/DPMAregister/geo/detail.pdfdownload/6200

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.